OpenLLM-France/wikimedia huggingface dataset:
# O ineaneu maleurus

| ◄ Me gleu en trompet é cornal | O ineaneu maleurus | Hui péré dré gomplaisanç ► |
* O ineaneu maleurus,
* E zou punisset guet Doué,
* En ur bassefos eabus,
* Epad un éternité,
* Laret, laret d’emb-ni,
* Péh poènieu e souffret-hui ?
* Hà requis-é larét t’oh !
* Ne fehé quet Doué ean-memb
* Cavèt ur boén calettoh
* Eid en hani e ra d’emb.
* Allas ! Allas !
* Hun tourmanteu e zou bras.
* Conzet, ô hui péherion,
* En dès qùitteit hou lézen ;
* Conzet, ô blasfémerion,
* Ha hui, ol tud digampen.
* Laret, etc.
* Péh un trezor a vangeanç
* Dastumet ar hur penneu !
* Bréh un Doué lan a buissanç
* Hur flastr idan é dauleu.
* Allas, etc.
* O hui e gâré er bed
* Guet é hloër hag inourieu,
* Tremeinet-ind èl ur squêd ;
* Ne oent-ind trompereaheu ?
* Laret, etc.
* Dismantet-ind èl moguêd,
* Èl en hunéeu trompér,
* Hag e lam ag er sperèd
* Quentéh èl ma tihunér,
* Allas, etc.
* Hui péré, dré zecrianç ;
* Ha tauleu tead velimus,
* E laqué en innocanç
* De dremein bout cablus,
* Laret, etc.
* En airon, en æspigued
* E rong, e rongou hemb fin,
* Dré dourmanteu diremèd,
* Hun teadeu de virhuiquin.
* Allas, etc.
* O paillardèd maleurus
* Ne gâré meit el loustri,
* Eid hou pligeadur méhus
* É péh maleur é oh-hui ?
* Laret, etc.
* Eid ur bligeadur infam,
* Aveid omb pebéh ur gloès !
* É creis ur fournès a flam
* Red-é losquein eit jamæs.
* Allas, etc.
* O hui ne venné jamæs
* Pardonnein d’un anemis,
* Èl Jesus-Chrouist ar er groéz
* Péh fréh e zoug hou maliç ?
* Laret, etc.
* N’hur boé biscoah pardonnet
* Ar en doar d’un anemis ;
* Doué ehué n’hur pardon quet
* Hag ean hur sco guet justiç.
* Allas ! etc.
* Ha hui, tud a hourmandis,
* En dès, dré hou corvadeu,
* Ha dispriset en Ilis
* Ha torret hé lézenneu,
* Laret, etc.
* Eid ur gourmandis méhus
* Ne chom guet-n-emb mui ér fin
* Meit nan ha séhèd poahus
* E badou de virhuiquin.
* Allas, etc.
* J. G.
# O doar, discoeit hinihue hou joé

| ◄ Anfin, ô Princèd | O doar, discoeit hinihue hou joé | Én nean, revou er joé douçan ► |
* O doar, discoeit hinihue hou joé,
* Revou mêlation én né,
* Cannet, ô hui, doar ha stirèd,
* Hiniw gloër en Apostolèd.
* Ol en hur jugehet un dé,
* Hui e ra d’emb sclerdér bamdé ;
* Pliget guet-n-oh hiniw cheleu
* Er beden a hur haloneu.
* Hou conz e zou èl un alhué
* E chair hag e zigueor en né ;
* Goulennet, ô Apostolèd,
* Ma vehemb diloui a béhèd.
* Hui péré e scarh er hlinhuèd,
* E zégass quentéh er yehèd,
* Gùelleit clinhuèd hun ineaneu,
* Cresquet ehué hur vertuyeu,
* Aveit, a p’en dei hur Salvér
* D’hur jugein é fin en amzér,
* Ma rei d’emb er joé éternel,
* Én hou compagnoneah santel.
* O Jesus, revou gloër d’oh-hui
* Gannet ag er Hùérhiès Vari,
* D’en Tad ha d’er Sperèd-Santel
* Revou ehué gloër éternel.
* J. G.
# O grèd nerhus

| ◄ Doué a visericord | O grèd nerhus | Jesus zou quel libéral ► |
* O grèd nerhus, desir santel !
* O me Jesus, ne mès chet hou câret !
* Mæs bermen me vou d’oh fidel,
* Me halon (bis) eit mat zou changet.
* Mar da d’ein hum glêm a me foén,
* O me Jesus, doh-oh en hum glêmman ;
* N’en dès meit oh e hel soudén
* Soulagein (bis) er gloès e santan.
* Taulet ur sèl ar me misér,
* Gùélet men dar, n’hellan quet ou séhein :
* O Jesus, Tad mat ha tinér,
* Guet truhé (bis) sellet hoah doh-ein.
* Douceit hou colér ha vangeanç,
* Jesus, pardon ! m’er goulen guet glahar ;
* Hemb oh é on hemb espéranç ;
* Queméret (bis) truhé doh men dar.
* Gùir-é me zou ur miserabl,
* Ne véritan nameit punition :
* Me mès, ô Salvér adorabl !
* Refuset (bis) rein d’oh me halon.
* Mar couéh ar-n-an ol hou vangeanç,
* D’ein é souffrein ; just-é ol hon tauleu ;
* É léh hou cârein, m’hou ç’offanç,
* O péhèd, (bis) caus ous d’em dareu.
* Mar da d’oh héli hou justiç,
* Ah ! collet-on, me maleur zou sur d’ein ;
* Me huèl me zourmant ha supliç :
* Me Salvér, (bis) deit hoah d’em salvein.
* O péh caranté, péh doustér !
* Cheleuet-on : Jesus e sel doh-ein,
* Ha prest-é é galon tinér
* D’ancoéhat (bis) tout eit pardonnein.
* Recueil Pourchasse.
# O lézen pur, lézen santel

| ◄ D’oh-hui, ô men Doué, mil bennoh | O lézen pur, lézen santel | Me gav hir en amzér ► |
* O lézen pur, lézen santel,
* Lézen furnès er vugalé,
* Groeit, men Doué, ma vehemb fidel
* D’hi héli épad hur buhé.
* Tad mad, ag en ouaid tinérran,
* Hui-é e vennamb chervigein ;
* Revou hur pligeadur brassan
* Credein, cârein hag aboeissein.
* J. G.
# O ma Jezus pegen dous e

Oberennoù damheñvel pe handelvoù all zo ivez, gwelout O ma Jezuz, na pegen kaer.
| ◄ Enor d’hoc’h hano beniget | O ma Jezus pegen dous e | M’ho kar, Gwerc’hes ► |
1. O ma Jezus pegen dous e, Epad an noz e-pad an de, Ar zonjezon euz an ine A gar Mari, Mam da Zoue !
2. Petra rei d’in an drouk-speret Pa z-on gant Mari diouallet ? Raktal ma klevo ma feden He zroad a vruzuno e benn.
3. Ar c’hig, ar bed, a fel dezo E stagfen ma c’halon outo : Ma c’halon-me zo da Vari, Pelzo ’m euz he roet dezi.
4. War ma maro na grenin tam, Rak neuze me welo ma Mam Etoues hec’h elet o tostad Da zeri d’in ma daoulagad.
5. Karet, ol boblou, ma Itron, Hag e oarfet koulz eveldon Pegon eürus eo an ine A gar Mari, Mam da Zoue.
K. G.
# O hui e chom én nean

| ◄ Gùir serviterion de Vari | O hui e chom én nean | Pihue e huélan-mé ► |
* O hui e chom én néan, cannet guet mêlodi,
* Én dé-men a driomfl eid hon Rouannès Mari,
* Én dé-men m’en dès bet, arlerh er marw douçan,
* Er Mab sàuet é Vam ar en trôn ihuellan.
* Guérhiès, nag a vadeu ar-n-oh en dès scùillet !
* Quement tra zou én nean eid oh zou displéguet :
* Er Mab e hoès cuhet étré hou tigosté,
* Ar un trôn ligùernus hou sàu hinihue en dé.
* Idan seblant un dén nezen en hum guhé,
* Hinihue é huélet splan hou Salvér hag hou Toué :
* Hui e hoès er mâguet guet fréh hou calon pur,
* Ean hum ra d’oh ean-memb hinihue eit mâgadur.
* O brasset ur bouvoër e hoès-hui bet guet Doué !
* Péh græçeu ar en doar ne scùillet-hui bamdé !
* Én nean a drest er Sænt hag adrest en Ælèd,
* N’en dès a drest hou trôn nameit trôn en Drindèd.
* O hui zou azéet étal hou Mab Jesus,
* Rouannés, hur cheleuet a hou trôn ligùernus ;
* Hui hur hâr, Mam tinér, ni zou hou pugalé,
* Hag hou Mab, ô Gùérhiès, e hra hou volanté.
* Gloër d’en Tad en dès bet choéget er vam santel,
* Gloër d’er Mab en dès bet hi sàuet quen ihuél,
* Gloër d’er Sperèd-Santel en dès hi goarnet glan,
* Hag inour de Rouannès hag en doar hag en nean.
* J. G.
# O ma Jezus, setu deut an amzer

Oberennoù damheñvel pe handelvoù all zo ivez, gwelout O ma Jezuz, setu deut an amzer.
| ◄ Otrou Zant Ervoan, klevet | O ma Jezus, setu deut an amzer | Eun Doue a deu d’ho kervel ► |
1. O ma Jezus, setu deut an amzer Da bardoni da c’hlac’har ar pec’her ; Nan, biken mui bugel divad, Na dreuzin dre ar pec’het Kalon ma Zad, Kalon ma Zad.
Diskan. Parce, Domine, parce populo tuo, ne in æternum irascaris nobis.
2. D’ac’h, ma Jezus, p’am euz koustet ken ker, Dre ho maro pa ’z oc’h bet ma Zalver, Na skoet ket ar wej-man c’hoaz Eun ine genac’h prenet Euz lein ar Groaz. (bis.) Parce…
3. Gwir vad prodig, aman war ma daoulin, M’ho ped, Jezus, ho pet true ouzin ; Gant ma daerou ha gant ho koad, Ma goalc’het, ma asgoalc’het, Oan dous ha mad. (bis.) Parce…
# Testamant Nevez Hon Aotrou hag Hor Zalver Jesus-Christ, 1897/Lizer S. Paol da Philemon

| ◄ Lizer S. Paol da Ditus | da Philemon | d’an Hebreed ► |
PAOL, prizonier Jesus-Christ, hag hor breur Timoteus, da Philemon hor muia-karet, hag hor c’hen-labourer ; (2) ha d’hor muia-karet Apphia, ha da Archippus, hor c’hen-vreur en armou, ha d’an Iliz a zo en da di. (3) Gras deoc’h ha peoc’h digant Doue hon Tad, ha digant hon Aotrou Jesus-Christ !
(4) Trugarekaad a ran va Doue, oc’h ober bepred memor ac’hanoud em pedennou ; (5) o klevet hano euz da feiz en Aotrou Jesus, hag euz da garantez e-kenver an holl zent ; (6) evit ma teui ar feiz, oc’h en em skullia euz an eil var egile, da gaoud nerz, dre an anaoudegez euz an holl vad a rer en ho touez, evit Jesus-Christ. (7) Rag, va breur, da garantez he deuz roet deomp eur joa hag eur gonsolation vraz, o veza ma ec’h euz lakeat ar joa e calonou ar zent.
(8) Dre-ze, petra-benag ma em euz eul liberte vraz er C’hrist evit gourc’hemen d’id ar pez a zo deread, (9) koulskoude gwell eo ganen da bedi, petra-benag ma’z oun Paol, avanset en oad, ha breman memeus prizonier Jesus-Christ, (10) da bedi, en hano ar garantez, evit va mab Onesimus, em euz engehentet pa oann er chadennou ; (11) evit heman pehini a oa gwech-all hep talvoudegez evidoud, hag a vezo breman talvoudus d’id, kerkoulz ha d’in-me, hag a gassan breman d’id var he giz. (12) Digemer eta anezhan evel ma tigemerfez eur bugel d’in. (13) C’hoant em boa d’he zerc’hel assambles ganen, evit ma c’hellje servichoud d’in en da blas em liammou evit an Aviel. (14) Mes n’eo ket bet fellet d’in ober netra hep da ali, evit na vije ket ar vad a rez evidoun, evel eun dra dre fors, mes a volontez-vad. (15) Rag marteze n’eo bet dispartiet ouzid e-pad eur pennad amzer, nemed evit ma c’helljez hen kaoud a-nevez evit ato ; (16) n’e ket mui evel eun esclav, mes dreist eun esclav, evel eur breur karet meurbed ganen-me, ha muioc’h c’hoas ganez-te, hervez ar c’hig, hag hervez an Aotrou. (17) Mar kemerez eta ac’hanoun evel a-unan ganez, digemer anezhan eveld’oun-me va-unan. (18) Mar hen deuz great eur gaou-benag ouzid, pe mar tle eun dra-benag d’id, laka kement-se var va c’hount-me. (19) Me, Paol, a scriv kement-man d’id gant va dorn va-unan, hen paea a rin d’id, hep lavaret d’id ez oud da-unan em gle. (20) Ia, va breur, ra em bezo ar blijadur-ze diganez en Aotrou ; ro joausted d’am c’halon en Aotrou. (21) Scriva a ran d’id leun a fizians e senti ouzin, o c’houzoud ervad e ri zo-ken mui eged na lavaran. (22) Mes er memeus amzer prepar d’in eul lojeis, rag esperoud a ran e vezin rentet deoc’h dre ho pedennou.
(23) Epaphras, va c’hen-brizonier en Jesus-Christ, Marc, (24) Aristarkus, Demas, ha Lucas, va c’hen-labourerien, a zalud ac’hanoud.
(25) Gras hon Aotrou Jesus-Christ ra vezo gant ho spered ! Amen.
# Testamant ar c’havr

| ◄ Testamant ar wiz coz | Testamant ar c’havr | Son Iannic Mihiec ► |
Ar c’havric a lavare, pa oe leusket e-mès :
Mar vije out-hi harzet, n’aje ket da laeres.
 Na ma erruas gant-hi ar fripon Pirio,
Hi zreïnas e-mès ar parc, diwar bouez he c’hernio.
 Ar c’havric a lavare, pa dostaë d’ar banc :
— Reït d’in eun tammic amzer, ma rin ma zestamant.
 Ma lès a destamantan da vugel Coat-ann-Oan,
Marwet he vamm diganthan, hac hen ’zo c’hoaz bihan.
Ma zeod a destamantan da Janedic Ar Bon,
Ewit ma defo couraj da gana d’ec’h ma zôn ;
 Ma c’horn braz destamantan da gammic Ar C’here,
’Wit m’hen devo eur gokenn da efa Juffere.
 Eun all da C’habic Lapouz, n eus groeg carantezus,
A oar digemmer ann hol, den na ’n efe refus.
 Ma c’hrew a destamantan na da Fanch ar Gall braz,
’Wit ober eur berrukenn, n’ vô ket he benn en noaz.
 Ma fenn a destamantan da berson Plouillo,
’Wit ober gant-han eur voul da c’hoari ar c’hillô.
 M’ finesse destamantan d’Izidor ar Guyon,
’Wit ampad dreist ar muriô d’vêd nizès ar Person.
 Ma bouello destamantan da verc’hed Trezini,
’Wit ober gant-he kerdenn da lacad d’ho c’hiri.
 Ma c’halon destamantan da gure ’r Vinihi,
’Wit m’ hen dô eur galon dous, brema ’n eus unan gri.
 Ma diouc’har destamantan da Ervoan Gourio,
’Wit ober ant-hê bijer da lacad ’n he gleujô.
 Ma c’hroc’henn, destamantan da Annaic Tili,
Ewit ober eur vantel, na deus bet biscoaz hini.
 Ma lost a destamantan d’ar Groutic efer-gwinn,
Hen eus uzet he hini gant Fantic Tap-he-glinn.
 Ma reor a destamantan da C’hodic Penn-ar-Pont, A deus foueltret he hini gant aotro ar Bescont.
Prat. 1868.
# Testamant ar gazec coz

| ◄ Zon ar c’huenn | Testamant ar gazec coz | Testamant ar wiz coz ► |
En-tre Pontre ha Kerlouet,
A zo marvet eur goz kazec ;
Na ma crie ar goz cazec
’Wit ma vije dishouarnet ;
Na ma crie a bouez he fenn :
— Tennet ann tacho deuz ma c’hern !
Triouac’h miz ’zo, hep lâret gaou,
Aboue n’am eus cousket en craou,
Nemert en granch vraz Kerlouit ;
Eno aliès ’m eus lojet.
Me recommand ma fatiantet
Da hennont, Olier ar Yudec,
A zo rouinet ’wit ar bla,
Marvet he bried digantha ;
Marvet ’wit ar bla he bried ;
Beva hep par n’ê ket ezet.
Na rei’ ar reun diwar ma lost
Na da hennont, Pipi Berrot,
Wit ober eun digeillener scanv
D’ digeilleni he gezec ’pad ann hanv,
Ha pa ouïnco ar c’hezec all,
Teï sonj d’ezhan deuz ar gazec dall.
Kesset ma fenn d’ar Frinaoudour,
D’ober eur vagic war ann dour,
Da vont d’euz ar bord-man d’ar bord all,
’Wit mont da Blourio da chasseal ;
Da vont da Blourio da chasse Gonifed, lern ha c’houidi gouez.
Françoise Mao. — Planiel.
# Ag en nàuvèt Gourhæmèn

| ◄ Ag en eihvèt Gourhæmèn | Ag en nàuvèt Gourhæmèn | Ag en decvèt Gourhæmèn  ► |
En ævr ag er hiq ne zezirei, Meit guet prièd, pé è péhei.
DOué dré en nàuvèt Gourhæmèn e zihuèn en dezir memb ag en actioneu dishonest péré-zou dihuènnét dré en huéhvèt Gourhæmèn.
Doué é tihuèn en actioneu dishonest, en dès ehue dihuènnét en dezir ag en actioneu-ze : mæs èl ma ta d’ul lod-vad credein é vènt divlam durand n’ou dai quet groeit en droug ou devai dezirét, Doué en dès groeit ur Ourhæmèn ésprès eit condannein er fal zezirieu ; ha penaus-benac n’en dai conzét meid ag en dezirieu dishonest, rac m’en dai ér poénd-ce é ma douguettan mab-dén de hum éscusein, Doué e zihuèn neoah er fal zezirieu é general ; rac en dezir e gomprèn er volanté d’obér en action, ha Jesus-Chrouist e lar é ma ag er galon é ta en actioneu lous, er multr, el laironci, &c.
Me ouair penaus er fal chongeu de béré ne ramb quet occasion dré hur goal, ha doh péré é resistamb guet dongér ha caz doh-t’ai, e grésq hur mériteu dirac Doué é léh boud ur péhet. Mæs mar domb cablus : 1.° A pe ramb a hur vat ha libr volanté occasion d’er fal chongeu, a pe ne resistamb quet doh-t’ai quentéh èl m’ou santamb ; 2.° a pe gousantamb tehai ; 3.° a pe hum arrestamb tehai guet plijadur, penaus-benac ne gousantamb quet : pèh ræzon hur behai-ni de gredein ne béhamb quet dré er fal zezirieu, a p’en dint ur gousantemnnt ag er volanté d’ur fal action ? Rac-ce é lar hur Salvér : En hani e seèll ur voès guet ur fal zezir, en dès deja commettét er péhet én é galon. Èl m’hun nès deja éxpliquét en treu-ze én articl ag er baillardiah, ne hum arrestehèmb quet davantage.
Doué dré er Ourhæmèn-men e ordrén demb distag hur halon doh en treu crouéét, mortifiein en inclinationeu ag er hiq, ha gobér brizél d’er væn curiosité.
# Ag en huéhvèt a Ourhæmeneu en Ilis

| ◄ Ag er bempèt Gourhæmèn | Ag en huéhvèt Gourhæmèn | Ag er Sacremanteu  ► |
D'er Sadourn ha d’er Gùinér É ma Vigil é peb-amzér.
EN Ilis dré er Ourhæmèn-ze e ordrén demb gobér abstinance peb Gùinèr ha peb Sadourn durand er blæ ; de larèt-è, hi e zihuèn dohemb a zaibrein quiq d’er Gùinèr ha d’er Sadourn, nameit ha dé Nendelêq e hum gavehai unan ag en déieu-ze. En abstinance-ze e zou bet ordrénét eit n’ancoehèmb quet é zeliamb dalh-mat bihuein é mortification hac é pénigèn. En Ilis en dès choægét eit quemènt-ce er Gùinèr a gaus de varhue hur Salvér, hac er Sadourn é mémoër ag é interremant, hac eit hur preparein dré er bénigèn de santefiein er Sul.
Peb Éscob en dès er bouvoër d’ordrénein én é Éscopti yuneu ha vigilieu particuliér é circonstanceu extraordinær, èl mei a gaus d’ur séhour bras, d’ur guêrteri, d’ur vocèn, d’ur goal glinhuèt : hac un éstrangeour e hum gav én Éscopti-hont én ur circonstance èl-ce, e zou obligét de yun pé d’obér vigil èl en dud ag el léh. Mæs pe hum gavehai tud ag en Éscopti-ze, dré chanche, én un Éscopti-aral é péhani ne vehai quet ordrénét yun, er-ré ze re vehènt quet ehue obligét de yun. Me lar dré chanche, rac pe yehènt ésprès ér mæz ag ou Éscopti eit cavouét en tu de fraudein el Lezèn, ind e béhehai. Chetui hoah un exampl ar guemènt-ce. Me laqua é permèt Éscob Quimpér d’é bobl daibrein quiq deu pé tri-dé peb-suhun durand er Hoaris : en dud a Éscopti Gùénèd e hum gavehai, dré chanche, é Quimpér en déieu-ze, e eèllebai daibrein quiq just èl en dud ag el léh : mæs pe yehènt ésprès ar zoar Quimpér eit cavouét en tu de zaibrein quiq, ind e béhehai : hac en dud a Quimpér e zehai ar zoar Gùénèd, e béhehai é taibrein quiq en déieu ma vehai permettét daibrein é Éscopti Quimpér. N’en dès quin ræzon a guemènt-ce, nameit ma teliér hum gomportein revè er reglemanteu particuliér ag en Éscopti é péhani en hum gavér hemb fraud na treizoni.
# Ag en énormité ag er pehet marhuel

| ◄ Péh quer pourfitabl e er Retræd | Ag en énormité ag er pehet marhuel | Ar er Golér ► |
1° CONSIDÉRET péh quer bras é malice ha lousteri terribl er pehet marhuel, a p’en dé bet necessær de Vab uniq en Eutru Doué, d’en eil Person ag en Drindet, disquen ag en Nean ar en doar, ha quemér ur horf capabl de souffrein èl hun ré, eit en distrugein dré é souffranceu ha guet é varhue. El mé ma ou fal obéreu e gasse en dorfetterion d’er marhue, èl-cé ehué é ma hun pehédeu en dès degasset hun Salvér de souffrein ha de verhuel ér bed-men eit ou effacein.
2.° Considéret penaus hun Salvér Jésus-Chrouist, eit gober demb comprenein gùel péh quer ponnér é bet dehou er sam eahus a hun pehédeu, a béré en dès hum garguet dirac justice terribl en Eutru Doué én hun léh, n’en dès quet hum goutantet a gondui ur vuhé carguet a boén hac a afflictioneu ; mæs en dès hoah fallet dehou hé achihue dré ur marhue quer calet ha quer méhus, deusto ma ellai golhein ol er pehédeu dré un dapen ag é Oêd scùillet én é Circoncision, pé dré un dapen ag é zar scuillet ér marchaussi a Vethléem, pé memb hempquin dré un act a volanté.
3.° Considéret penaus, deusto mé ma marhue hun Salvér eit en ol dut, eit effacein pehédeu er bed antiér, éma marhuet neoah eit oh é particuliér, hac eit effacein hou pehédeu hui. Rac, èl ma vehai gùir én hou pehai lahet hui-memb un dén, querclous p’hou pehai queméret cant aral d’hou secour, èl p’hou pehai ean lahet hou ç’hunan ; èl-cé é ma gùir é hoès reit er marhue d’hun Salvér, a n’hou pehai groeit meit ur pehet marhuel, querclous èl pe n’en dehai quet er behérion aral secouret doh ou zu ; hac é ma gùir ehué é ellet tennein quement a bourfit ag é Bassion hac a é varhue, èl pe n’en dehai souffret, èl pe ne vehai marhue nameit aveit oh-hui hemp quin.
# Ag en example vad

| ◄ Ag en obligation de viret lésen Doué | Ag en example vad | Ret-é cârein hac estimein en humiliationeu ► |
MARI a accomplisse el lézen ag er Burification, guet eune a scandalein er Juiffet, péré ne ouyent quet é oai guirhiés.
Hi hé accomplisse aveit rein de Jojeb, hé fried, un example ag un aboeissance parfæt ha courajus, hac éhué d’er-ré en devezai Doué instruget èl d’ou ag er mystér-zé.
Ne vanquet quet a obér un action, penaus-benac n’en doh quet obliget d’hé gobér, mar credet é scandalehet hou nessan é vanquèin a hé gobér.
Nac é fautehai memb eit quement-cé quittat en doustér ag er gontamplation, ne veoh quet én arvar. Quement-cé a zou quittat Doué aveit Doué.
A pe gârér Doué, é clasquér gouni caloneu dehou ; mæs n’en dès gùel moyand d’ou gouni dehou eit discoein d’er-réral, dré exampleu mad, penaus en er hârér.
É sollitein d’er vertu é rér estimein er vertu ; mæs a p’hé fratiquér ér memb amzér ma sollitér dehi, é touguér calz surroh d’hé hârein. Example er Sænt a ra er Sænt.
En actioneu a vertu a bratiquai en Apostolet hac er guetan fidélet ne ounient quet bihannoh a dut de Zoué eit ou honzeu hac ou miracleu.
O na distéret é hinihue en nombre ag er grechénion péré, dré exampleu a vertu, a ouni ineanneu de Jesus !
Haval vehai n’hum hantehai en dut meit eit hum secour d’hum gol, dré er fal exampleu a rant en eil d’eguilé.
Mar fal deoh hum zannein, hum zannet hou ç’hunan ; mæs ne laquet quet d’hum gol er brœr faible-zé eit péhani é ma marhue Jésus-Chrouist.
Lemel guet hou nessan er madeu ag en doar, péh un torfæt ! Petra vou enta lemel guet-ou er madeu ag en éternité ? Ret-é eit quement-cé bout gopreit guet en diaul ha gobér é vichér.
Ol er-ré en dès surtout un autorité benac a zeli en dout soin a rein exampleu mad, rac er-ré a zou édan d’ai ne vanqueint quet a hum réglein ar ou homportemant.
Er soin-cé a sel hoah mui er-ré vras. Mar dint hemb respect aveit gourhemeneu Doué ha ré en Ilis, é quemérér imbèr scùir ar nehai. Credein a rér nezé é ma un inour héli er sort tud-cé.
A brassoh ind-hi aveit Mari, péhani rac ma oai mam de Zoué, a oai quer bras èl ma éellér bout arlerh en Eutru Doué ?
Ind a zeli disquein guet er Uirhiés-cé, mam un Doué, hum chervigein ag er rang ihuel é péhani é mant aveit gloër en Eutru Doué, péhani en dès int laqueit én ou.
A deliein a rér enta bout bihannoh crechén, rac ma vér brassoh ha puissantoh ?
Comprenet erhat penaus sel-ihuelloh mé ma saüet un dén, sel brassoh é é obligationeu.
# Disput etre daou Vreizad

| ◄ Aveliou Breiz | Disput etre daou Vreizad | Ar C’havel ► |
* Lavar d’in-me, kenvrôad kêz,
* Eus an douar petra dennez
* Nemed c’houezenn ha dîenez ?
* Ar Maeziad :
* N’eman ket va foan vit netra :
* An douar a ro d’in bara
* Hag eur vuhe deus ar c’haera.
* Ar C’hêriad :
* Da labouriou vê divalo,
* E-kreiz ar pri, dindan ar glo,
* E riskl da baka da varo.
* Ar Maeziad :
* Divalooc’h c’hoaz da re-te,
* Kreiz poultreun ha moged bemde,
* Hep kan, nag êr na librente.
* Ar C’hêriad :
* Hogen, eus va diaezamant
* Me vê digollet gant arc’hant :
* Deus unan d’id me a douch kant.
* Ar Maeziad :
* Goude ma touchez goprou kaer,
* Te gav buhan o flas en kêr
* Hag a zistro paour-du d’ar gêr.
* Ar C’hêriad :
* Nag a blijadur hon deus-ni
* Gant an « theatr » hag ar c’hoari !
* Te vê poaz gant ar velkoni.
* Ar Maeziad :
* Ya da ! eur wech bep pemzek-te
* E vê klevet da c’hoarzin-te ;
* Me vê zeder noz ha beure.
* Ar C’hêriad :
* Em labouriou me wel bepred
* Ijin an dén hag e Spered
* O tispak gant nerz ha kened.
* Ar Maeziad :
* Pa boanian war va labour kouer,
* Me wel lugernus en oabl sklaer
* Brasder ha galloud va C’hrouer.
* Ar C’hêriad :
* Me gav da ziskuiza bemnoz
* Eun ti dalc’het kempenn ha kloz,
* Kement ha maner « Koad-an-Noz ».
* Ar Maeziad :
* Vit ma zi da veañ dister,
* Pa ’n em gavan me vê er gêr,
* Frank warnon, dizaon rag al laer.
* Ar C’hêriad :
* Pa zigoue va deiou dihan,
* Gant va moneiz e kemeran
* Pe hent-houarn pe kirri gran.
* Ar Maeziad :
* Me c’ha bep sul d’an oferenn
* Etre diou regennad spern-gwenn ;
* Ne baëan sord evit tremen.
* Ar C’hêriad :
* Me zebr kig mad hag a ev gwin,
* Evit chom nerzus ha lirzin
* Da labourat ha da c’hoarzin.
* Ar Maeziad :
* Daoust ne zebran ket a voed flour,
* Daoust n’evan nemed jistr pe dour,
* Me zo bec’h d’id en pep labour.
* Ar C’hêriad :
* Me ruilh da heul va flanedenn,
* Distag va muzell a bedenn,
* Dizamm va spered a gredenn.
* Ar Maeziad :
* Me vale gant hent an dever,
* Ha pa varvin, ’m eus an esper
* Da veañ deut mad d’am Zalver.
# Disput etre eur Pesketaer hag eur Pesk bihan

Oberennoù damheñvel pe handelvoù all zo ivez, gwelout Ar pesketaer hag ar pesk bihan.
* War dôn : Disul vintin pa oan zavet (bis)
* Tri gavalier la du ron don,
* Moa rankontret lan lu ron.
* An de-all ec’h is gant ma gwall
* Da besketa, ’bord ar c’hanal.
* Da besketa trese Lan-Bern,
* Lec’h ’zo pesked, pesked, eur bern.
* Pesked alaouret, pesked flour,
* O filostal ebars an dour.
* Eun tammik hini a dapiz,
* Oa ket brasoc’h eget ma biz.
* Un’ e tapis, bihan bihan,
* Hag hen berr berr, munut ha moan.
* Un’ yaouank, un’ yaouankik c’hoaz,
* Gwell vije bet ganin un’ braz.
* Ar paour bihan, ar paourik kez,
* A lavaras d’in en e yez :
* « Me ’zo re vihan, ma leusket,
* « N’eus ket diouin eur c’hinaouet.
* « Pa vin deut braz, c’houi am zapo,
* « Pa vin deut lart, c’houi am lac’ho. »
* D’ezan kenkent e lavariz :
* « Mad oc’h, gwell vad er c’horaïz.
* « Deut em zac’h, nag e vec’h bihan,
* « Kalz eveldoc’h a rei eur goan.
* « Tammou bihan hag alies
* « A garg ar c’hof, nag eo dies.
* « Pesked bras, re vihan, re grenn,
* « ’Zo mat d’ober eur fritaden.
* « Gwell e pesk bihan er gôter,
* « Eget un’ braz, un’ braz er ster.
* « Emzavoc’h eo eur c’had tapet
* « Eget eo diou, diou o redek. »
* An Eün.